Diari Oficial de la Generalitat Valenciana


Sumari del DOGV 7561, del 01-07-2015 (2015/5888)

RESOLUCIÓ d'1 de juny de 2015, de la Conselleria de Presidència i Agricultura, Pesca, Alimentació i Aigua, per la qual es convoca l'acreditació d'entitats col·laboradores per a la presentació i tramitació de sol·licituds del Registre Vitícola i les declaracions obligatòries en el sector vitivinícola.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7561

Data del DOGV
:   01-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5888


Data del document
:   01-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * empresa privada

RESOLUCIÓ d'1 de juny de 2015, de la Conselleria de Presidència i Agricultura, Pesca, Alimentació i Aigua, per la qual es convoca l'acreditació d'entitats col·laboradores per a la presentació i tramitació de sol·licituds del Registre Vitícola i les declaracions obligatòries en el sector vitivinícola. [2015/5888]  
Demostrada l'eficàcia de l'existència d'intermediaris tradicionalment consolidats en el sector agrícola, i determinat l'elevat nombre d'expedients derivats de la gestió del potencial productiu vitícola i les declaracions obligatòries del sector vitivinícola de la Comunitat Valenciana, així com la necessitat de mantindre permanentment actualitzada la informació del Registre Vitícola, més encara tenint en compte l'entrada en vigor d'un nou sistema d'autorització de plantacions, per a l'1 de gener de 2016, suposa un gran esforç que no pot ser cobert exclusivament per les oficines dependents d'esta conselleria i aconsella la participació d'entitats col·laboradores en la tramitació dels expedients la gestió dels quals és competència de la Conselleria de Presidència i Agricultura, Pesca, Alimentació i Aigua.  
Amb això, es perseguix una major eficàcia i agilitat en la tramitació, la formació i professionalització del sector vitivinícola de la Comunitat Valenciana, a més d'acostar més l'Administració de la Generalitat al ciutadà, ja que, a més de comptar amb les oficines comarcals i els servicis territorials de la conselleria competent en matèria d'agricultura, els viticultors disposaran d'una xarxa d'entitats col·laboradores en el territori vitivinícola de la Comunitat Valenciana.  
  
El capítol III del Decret 145/2014, de 5 de setembre de 2014, del Consell de la Generalitat Valenciana, pel qual es regula el Registre Vitícola i les declaracions obligatòries del sector vitícola, preveu que determinades entitats puguen exercir com a entitats col·laboradores, i actuar en nom i per compte de l'òrgan competent per a resoldre, sempre que complisquen els requisits establits en l'article 13 de la Llei 38/2003, de 17 de novembre, General de Subvencions.  
Així mateix, este sistema d'intermediació que té el seu fonament en la Llei 11/2007, de 22 de juny, d'Accés Electrònic dels Ciutadans als Servicis Públics, que en l'article 23 reconeix la possibilitat que les administracions públiques habiliten persones físiques o jurídiques autoritzades per a la realització de determinades transaccions electròniques en representació dels interessats.  
També en l'àmbit de la transparència, l'accés a la informació i el bon govern, caldrà ajustar-se a allò que s'ha previst per la Llei 19/2013, de 9 de desembre, i especialment en tot el que es referix al coneixement i la difusió apropiada de la informació de rellevància jurídica, que cita l'article 7 de l'esmentada disposició.  
Per tot això, en virtut de les competències atribuïdes pel Decret 89/2014, de 13 de juny, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua (d'ara en avant CPAPAA), s'atribuïxen a l'esmentada Conselleria, entre altres, les competències en matèria d'agricultura, per la qual cosa resulta competent en matèria relativa al sector vitivinícola d'aplicació a la Comunitat Valenciana i fent ús de les facultats concedides per la disposició final primera del Decret 145/2014, de 5 de setembre de 2014, del Consell de la Generalitat Valenciana, pel qual es regula el Registre Vitícola i les declaracions obligatòries del sector vitícola a la Comunitat Valenciana, resolc:  
  
Primer. Objecte i àmbit d'aplicació  
Se sotmet a convocatòria pública la selecció d'entitats col·laboradores per a la presentació i tramitació de les sol·licituds del Registre Vitícola i les declaracions obligatòries del sector vitivinícola.  
Podran obtindre la condició d'entitat col·laboradora les següents entitats, sempre que no concórreguen en les circumstàncies indicades en l'article 21 del Decret 145/2014, de 5 de setembre de 2014, del Consell de la Generalitat Valenciana:  
a) Les organitzacions professionals agràries amb presència en l'àmbit territorial de la Comunitat Valenciana, com a entitats representatives dels interessos generals dels agricultors, que tinguen com a mínim àmbit territorial provincial.  
b) Consells reguladors o òrgans de gestió de les figures de qualitat víniques de la Comunitat Valenciana.  
c) Altres entitats que acrediten experiència i capacitat tècnica suficient per a la gestió en matèria de tramitació d'expedients en el sector vitícola. A este efecte es valorarà l'experiència acumulada a juí de l'òrgan gestor corresponent d'esta Conselleria. Es considerarà igualment la dimensió de l'entitat, referida esta com a nombre de viticultors adscrits a esta. Tot això a fi de no comprometre l'eficàcia i l'agilitat en la tramitació dels expedients.  
Les mencionades entitats, actuant en nom i per compte de la conselleria competent en matèria d'agricultura, col·laboraran amb esta en la presentació i tramitació de les sol·licituds del Registre Vitícola i les declaracions obligatòries del sector vitivinícola, sense que en cap cas resolguen les sol·licituds tramitades.  
  
Segon. Requisits de les entitats sol·licitants  
Les entitats que opten a la seua acreditació com a col·laboradores, se seleccionaran per mitjà d'un procediment sotmés als principis de publicitat, concurrència, igualtat i no discriminació, i la col·laboració es formalitzarà per mitjà d'un conveni segons model que figura en l'annex 1.  
Les entitats sol·licitants hauran de reunir els requisits següents:  
1. Disposar de personal tècnic qualificat i dels mitjans materials necessaris per a coordinar la seua actuació, amb la conselleria amb competències en matèria d'agricultura.  
2. Disposar, almenys, d'un local per a l'atenció al públic i garantir la disponibilitat i l'accés tant als locals com a la prestació del servici per part dels usuaris.  
3. Acreditar la disposició de mitjans per al tractament informàtic de les sol·licituds i declaracions. En especial la connexió a l'aplicatiu AGRORED, i complir les especificacions tècniques que es detallen en el conveni.  
4. Acreditar la disposició de certificat digital d'usuari de l'entitat o de personal dependent de la seua entitat amb firma electrònica avançada, per a la realització del registre telemàtic de les sol·licituds o declaracions presentades a través de l'entitat.  
5. Posseir una assegurança de responsabilitat civil amb la qual respondre davant dels possibles perjuís causats als interessats.  
  
Tercer. Sol·licitud d'acreditació com a entitat col·laboradora  
Les entitats previstes en l'article primer podran sol·licitar l'acreditació com a entitat col·laboradora a través del règim previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el marc de la present resolució, les sol·licituds podran presentar-se fins al 30 de novembre de 2015.  
Les entitats interessades hauran d'omplir el model de sol·licitud contingut en l'annex 2 de la present resolució. A la mencionada sol·licitud s'acompanyarà dels documents següents:  
a) Estatuts socials i les seues modificacions.  
b) Si és el cas, certificat en el qual conste l'adopció de l'acord pel qual s'aprova la sol·licitud de reconeixement com a entitat col·laboradora.  
c) Identificació del representant de l'entitat, junt amb els poders de representació.  
d) Declaració responsable de no estar incursa en les prohibicions per a obtindre la condició de beneficiari establida en l'article 13 de la Llei 38/2003, de 17 de novembre, General de Subvencions.  
e) Declaració responsable d'estar al corrent en les seues obligacions tributàries i de Seguretat Social. Excepte manifestació expressa del sol·licitant, la presentació de la sol·licitud comportarà l'autorització per a demanar el compliment mencionat a través de mitjans telemàtics.  
f) Document de declaració de compliment i identificació dels aspectes següents:  
1r Relació de persones autoritzades per a l'accés a les dades i informacions en estes contingudes amb breu descripció de les funcions i obligacions de cada un dels usuaris o perfils d'usuaris amb accés a les dades de caràcter personal i als sistemes d'informació clarament definides.  
2n Declaració que adoptarà les mesures necessàries perquè el personal conega d'una forma comprensible les normes de seguretat que afecten el desenrotllament de les seues funcions així com les conseqüències en què poguera incórrer en cas d'incompliment.  
3rMesures de prevenció d'alteracions o pèrdues de les dades i informacions.  
4t Descripció de les mesures de seguretat tendents a evitar la intercepció i alteració de les comunicacions, així com els accessos no autoritzats.  
5t. Compromís d'establir els mitjans necessaris que permeten l'existència de compatibilitat dels mitjans utilitzats per l'emissor.  
6t. Declaració que sempre que vaja a rebutjar-se qualsevol document o suport que continga dades de caràcter personal, haurà de procedir-se a la destrucció o l'esborrament, per mitjà de l'adopció de mesures dirigides a evitar l'accés a la informació continguda en este o la seua recuperació posterior.  
g) Hauran d'acreditar tindre cobertura respecte als danys que pogueren irrogar-se com a conseqüència de la seua actuació col·laboradora, per mitjà d'una pòlissa d'assegurances de responsabilitat civil professional adequada.  
  
Quart. Instrucció i tramitació de l'acreditació com a entitat col·laboradora  
Les sol·licituds d'acreditació presentades es tramitaran de conformitat amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A la vista de les sol·licituds presentades i la documentació adjunta, el servici amb competència en matèria de Registre Vitícola i les declaracions obligatòries en el sector vitivinícola, verificarà el compliment dels requisits per a l'aprovació i emetrà una proposta, que elevarà a la direcció general amb competències en la dita matèria. Als efectes previstos en l'article 42.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es fixa en sis mesos el termini màxim per a resoldre el procediment d'acreditació. Transcorregut el dit termini sense que s'haguera produït resolució expressa s'entendrà denegada la sol·licitud.  
Contra la resolució que no posa fi a la via administrativa procedirà el recurs d'alçada davant de l'òrgan superior jeràrquic del que el va dictar en el termini d'un mes comptador des de l'endemà del dia en què tinga lloc la notificació, de conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
A partir de la notificació de la resolució d'acreditació com a entitat col·laboradora, es procedirà a la tramitació del conveni de col·laboració corresponent, d'acord amb el que establix l'article 54 bis del Text Refós de la Llei d'Hisenda Pública Valenciana, pel qual s'exigix la formalització d'un conveni de col·laboració en què es concretaran les condicions i obligacions assumides per les parts.  
  
Quint. Efectes de l'acreditació com a entitat col·laboradora  
L'adquisició, amb plenitud d'efectes, de la condició d'entitat col·laboradora, tan sols es produirà després de la subscripció del conveni de col·laboració. El conveni subscrit tindrà una duració màxima de tres anys des de la seua formalització, sense perjuí de la rescissió a petició d'alguna de les parts, o de la possible pròrroga de la vigència, en cas de necessitat, mitjançant un acord entre ambdós. Tot això sense que conjuntament, la duració total del conveni puga excedir de sis anys.  
  
Sext. Retirada de l'acreditació  
El titular de la direcció general amb competència en matèria del Registre Vitícola i les declaracions obligatòries del sector vitivinícola, a proposta del titular del servici amb competències en esta matèria, podrà acordar mitjançant una resolució motivada, amb audiència prèvia als interessats, la retirada de l'acreditació, en els supòsits següents:  
a) Si es constata un incompliment de les obligacions indicades en el punt nové de la present resolució.  
b) Si en l'exercici de les seues funcions no complira les altres condicions establides per la present resolució.  
c) No exercir funcions com a entitat col·laboradora durant un període d'un any.  
Les unitats o òrgans administratius que detecten alguna de les causes ressenyades en el punt 1 d'este article ho posarà en coneixement del titular del servici amb competència en la matèria del Registre Vitícola i les declaracions obligatòries del sector vitivinícola, que donarà audiència, si és el cas, a l'entitat col·laboradora per a intentar esmenar els problemes existents i en cas de no esmenar-se, iniciarà l'expedient de retirada de l'acreditació de col·laborador.  
  
  
DISPOSICIÓ TRANSITÒRIA  
  
Aquelles sol·licituds d'acreditació com a entitat col·laboradora que s'hagueren efectuat amb anterioritat a l'entrada en vigor de la present norma i que pogueren resultar degudament acreditades, podran ser resoltes tenint en compte la petició efectuada amb anterioritat.  
  
  
DISPOSICIÓ ADDICIONAL  
  
Es delega en el titular de la direcció general competent en matèria del Registre Vitícola i les declaracions obligatòries del sector vitivinícola, l'exercici de la competència perquè dicte les resolucions i instruccions necessàries per a l'aplicació i interpretació de les bases contingudes en la present resolució.  
  
  
DISPOSICIÓ FINAL  
  
La present resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 1 de juny de 2015  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER  
  
  
  
ANNEX I  
Conveni de col·laboració entre la Generalitat Valenciana a través de la Conselleria competent en matèria d'agricultura i les entitats col·laboradores acreditades pel qual es regulen les condicions i obligacions assumides per estes, per a actuar com a entitat col·laboradora en les declaracions obligatòries del sector vitivinícola i procediments associats al Registre Vitícola de la Comunitat Valenciana  
  
València, ...  
  
Reunits  
D'una part, José Císcar Bolufer, en la condició de conseller de Presidència i Agricultura, Pesca, Alimentació i Aigua, en la representació legal que este té atribuïda, i d'acord amb el que establix el Decret 89/2014, de 13 de juny, del Consell, pel qual s'aprova el Reglament orgànic i funcional de la Conselleria de Presidència i Agricultura, Pesca, Alimentació i Aigua. (DOCV 7296, 16.06.2014).  
  
D'una altra part, ... en representació de ... tal com acredita la documentació que s'acompanya.  
Ambdós parts es reconeixen mútuament competència i capacitat per a celebrar el present conveni i  
  
Exposen  
Per mitjà del Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries del sector vitivinícola a la Comunitat Valenciana.  
La importància del sector vitivinícola de la Comunitat Valenciana queda de manifest, entre altres, per les aproximadament 68.000 hectàrees de vinya cultivades per uns 22.000 viticultors i una producció entorn dels 2,3 milions d'hectolitres per campanya en uns 190 cellers al llarg del territori. En conseqüència, l'elevat nombre d'expedients derivats de la gestió del potencial productiu vitícola i les declaracions obligatòries del sector vitivinícola de la Comunitat Valenciana, així com la necessitat de mantindre permanentment actualitzada la informació del Registre Vitícola, més encara tenint en compte l'entrada en vigor d'un nou sistema d'autorització de plantacions, per a l'1 de gener de 2016, aconsella la participació d'entitats col·laboradores en la tramitació dels expedients. D'altra banda, ha de considerar-se l'especificitat de la matèria, així com l'experiència i el coneixement del sector per l'entitat col·laboradora, prèviament acreditada per la conselleria competent en matèria d'agricultura en règim de publicitat, concurrència, igualtat i no discriminació.  
Amb això, es perseguix una major eficàcia i agilitat en la tramitació, la formació i professionalització del sector vitivinícola de la Comunitat Valenciana, a més d'acostar més l'Administració de la Generalitat al ciutadà, ja que, a més de disposar de les oficines comarcals i dels servicis territorials de la conselleria competent en matèria d'agricultura, els viticultors disposaran d'una xarxa d'entitats col·laboradores en el territori vitivinícola de la Comunitat Valenciana.  
Considerant tot això, els compareixents, amb la representació que tenen, formalitzen el present conveni d'acord amb les següents  
  
CLÀUSULES  
  
Primera. Objecte de la col·laboració i de l'entitat col·laboradora  
L'objecte del present conveni és regular el règim de col·laboració entre la conselleria competent en matèria d'agricultura de la Generalitat i ... com a entitat col·laboradora acreditada, per a la presentació telemàtica de les sol·licituds del Registre Vitícola de la Comunitat Valenciana i les declaracions obligatòries, previstes en el Decret 145/2014, de 5 de setembre, del Consell, pel qual es regula el Registre Vitícola de la Comunitat Valenciana i les declaracions obligatòries del sector vitivinícola a la Comunitat Valenciana.  
A este efecte, les sol·licituds relatives al Registre Vitícola de la Comunitat Valenciana són les següents:  
a) Inscripció o actualització de dades que estan en el Registre Vitícola, a fi de registrar qualsevol canvi que es produïsca en este, tant de titularitat com de característiques de la vinya de la parcel·la (correlació amb SIGPAC, superfícies, titularitat, característiques agronòmiques, etc.).  
b) Autorització d'arrancada de vinya per a obtindre dret de replantació, a fi d'obtindre el permís d'arrancada amb drets de replantació.  
  
c) Autorització de replantació o substitució de vinyes de vinificació, a fi d'obtindre el corresponent permís de plantació,  
d) Transferències de drets de replantació, a fi de permetre la compravenda de drets de replantació dins del termini de vigència.  
e) Drets de nova plantació, a fi d'obtindre drets de nova plantació en els supòsits indicats per la normativa estatal d'aplicació. A saber: experimentació vitícola, cultiu de vinyes mares d'empelts i superfícies destinades a plantacions en el marc de mesures de concentració parcel·lària o mesures d'expropiació per causa d'utilitat pública.  
  
f) Autoritzacions per a plantacions de vinya posteriors al 31 de desembre de 2015.  
Pel que fa a les declaracions s'inclouen:  
1. Declaració d'existències, prevista en l'article 3 del Reial Decret 1303/2009, de 31 de juliol, sobre declaracions obligatòries en el sector vitivinícola.  
2. Declaració de collita, prevista en l'article 4 del Reial Decret 1303/2009, de 31 de juliol, sobre declaracions obligatòries en el sector vitivinícola.  
3. Declaració de producció, prevista en l'article 5 del Reial Decret 1303/2009, de 31 de juliol, sobre declaracions obligatòries en el sector vitivinícola.  
4. Declaració de destinació de produccions de plantacions il·legals, prevista en l'article 6 del Reial Decret 1303/2009, de 31 de juliol, sobre declaracions obligatòries en el sector vitivinícola.  
El present conveni establix la regulació de les condicions i obligacions de ... en la condició d'entitat col·laboradora de la Conselleria de Presidència i Agricultura, Pesca, Alimentació i Aigua.  
  
Segona. Marc normatiu aplicable  
El marc jurídic aplicable al contingut del present conveni és el Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries del sector vitivinícola a la Comunitat Valenciana, el Reial Decret 1303/2009, de 31 de juliol, sobre declaracions obligatòries en el sector vitivinícola, el Reial Decret 1244/2008, de 18 de juliol, regula la gestió del potencial de producció vitícola, la Llei 24/2003, de 10 de juliol, de la Vinya i el Vi, i la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, i la norma bàsica de caràcter general, la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
En l'àmbit europeu, el Reglament (CE) núm. 1308/2013 del Parlament Europeu i del Consell, de 17 de desembre de 2013, pel qual es crea una organització comuna dels mercats agraris (Reglament únic per a les OCM). No obstant això, fins al 31 de desembre de 2015 seguix vigent el règim aplicable pel Reglament (CE) núm. 1234/2007, del Consell, de 22 d'octubre de 2007, pel qual es crea una organització comuna de mercats agrícoles i establix disposicions específiques per a determinats productes agrícoles (Reglament únic per a les OCM), al règim transitori de drets de plantació de la vinya. Este reglament ha sigut desplegat pel Reglament (CE) núm. 436/2009, de la Comissió, de 26 de maig de 2009, pel qual s'establixen disposicions d'aplicació del Reglament (CE) núm. 479/2008, del Consell, pel que fa al Registre Vitícola, a les declaracions obligatòries i a la recopilació d'informació per al seguiment del mercat, als documents que acompanyen al transport de productes i als registres que s'han de portar en el sector vitivinícola.  
  
  
Tercera. Duració  
La vigència del present conveni serà de tres anys des de la formalització, sense perjuí de la rescissió a petició d'alguna de les parts, o de la possible pròrroga de la vigència, en cas de necessitat, mitjançant un acord d'ambdós. Tot això sense que conjuntament, la duració total del conveni puga excedir de sis anys.  
  
Quarta. Requisits que ha de complir i fer complir l'entitat col·laboradora en el procediment d'ompliment i registre telemàtic de declaracions i sol·licituds  
L'entitat col·laboradora haurà de:  
a) Disposar de personal tècnic qualificat i dels mitjans materials necessaris.  
b) Disposar dels mitjans adequats per al tractament informàtic de les declaracions i sol·licituds, en especial la connexió a l'aplicatiu AGRORED, i complir les especificacions tècniques que es detallen en l'annex I del present conveni. Així mateix subministrar les dades necessàries per a les altes i manteniment de la IP fixa, així com per a la gestió de la credencial d'usuari de l'aplicació.  
  
Quinta. Obligacions de la Conselleria de Presidència i Agricultura, Pesca, Alimentació i Aigua  
1. Es posarà a disposició de l'entitat col·laboradora l'aplicació informàtica AGRORED que permet l'ompliment telemàtic i el registre de declaracions i sol·licituds. També posarà a disposició de l'entitat, aquelles altres aplicacions i bases de dades que requerisca l'objecte d'este conveni (foto fixa del SIGPAC i altres).  
L'aplicatiu informàtic AGRORED haurà de realitzar operacions de coherència interna de la sol·licitud o declaració, de verificació de compatibilitat amb el SIGPAC i altres encreuaments, filtres i validacions que garantisquen una òptima qualitat de la informació continguda en les declaracions i sol·licituds, prèviament al Registre d'Entrada, així com per a procurar que les declaracions i sol·licituds estiguen completes.  
2. Així mateix, AGRORED posarà a disposició de l'entitat col·laboradora:  
a) Una relació de declaracions i sol·licituds efectuades per eixa entitat que no superen les validacions de l'aplicació a fi de col·laborar en la correcta i completa presentació, prèviament al registre, incloent-hi tota la documentació que, d'acord amb la normativa aplicable, ha d'acompanyar la sol·licitud/declaració.  
b) Una llista de control (check list) administratiu en suport informàtic, de verificació del contingut de la sol·licitud o declaració i la documentació, així com de requisits tècnics de les sol·licituds, que permeta als gestors de la conselleria continuar amb la tramitació dels expedients.  
c) La possibilitat de generar llistes de remeses de documentació a entregar en la conselleria competent en matèria d'agricultura.  
d) El resultat de les validacions i les comunicacions de tràmit d'esmena, tan prompte com es llance este.  
e) Informació permanentment actualitzada sobre novetats de l'aplicació a través del tauler d'anuncis de què disposa.  
3. Es posarà a disposició de l'entitat col·laboradora la formació necessària per al maneig de l'aplicatiu i el coneixement dels procediments vinculats a les declaracions i al Registre Vitícola, dirigit almenys a una persona proposada per l'entitat col·laboradora, així com un servici d'assistència per a realitzar consultes als servicis tècnics de la conselleria durant la tramitació de sol·licituds i declaracions.  
  
Sexta. Obligacions de les entitats col·laboradores  
1. Omplir i registrar en Agrored les declaracions i sol·licituds i realitzar les altres tasques derivades de la seua presentació, en els terminis que es fixen per la conselleria competent en matèria d'agricultura, així com omplir de forma informatitzada, a través d'Agrored, la llista de control administratiu de les sol·licituds/declaracions.  
  
En particular l'entitat es compromet a:  
a) Disposar, almenys, d'un local per a l'atenció al públic, les dades del qual haurà de remetre a la conselleria competent en matèria d'agricultura, així com comunicar els canvis en un termini màxim de quinze dies: adreça, números de telèfon, tant fix com mòbil, adreça d'IP dels equips, un compte operatiu de correu electrònic i horari d'atenció al públic.  
b) Disposar d'una o diverses adreces d'IP fixes, així com els requeriments mínims d'equips informàtics necessaris per a realitzar les actuacions corresponents.  
c) Garantir als sol·licitants la disponibilitat i l'accés tant als locals com a la prestació del servici de forma eficaç, per mitjà de l'adequada difusió del servici a prestar, el degut assessorament i informació a cada sol·licitant i la utilització en tot cas, de l'aplicació AGRORED per a les declaracions i sol·licituds.  
d) Recepció i custòdia de la documentació adjunta a les declaracions i sol·licituds fins a l'entrega formal en la conselleria competent en matèria d'agricultura, amb la revisió i comprovació tècnica prèvia. L'entrega es farà en remeses degudament identificades, amb la relació del seu contingut, en els terminis que indique la conselleria.  
e) Entrega a cada sol·licitant d'un justificant com a rebut de presentació de la sol·licitud, en els termes que s'indiquen en la lletra c) del punt segon de la present clàusula.  
2. Actuar en l'ús de l'aplicació informàtica AGRORED per mitjà dels protocols següents:  
a) L'accés a l'aplicació informàtica AGRORED es realitzarà per mitjà d'usuari i contrasenya individual, personal i intransferible, sense perjuí d'altres formes d'accés que, d'acord amb el futur desenrotllament tecnològic de l'aplicació AGRORED, puguen exigir-se, i tot això segons el que establix la Llei 11/2007, de 22 de juny, d'Accés Electrònic dels Ciutadans als Servicis Públics. L'entitat haurà de sol·licitar la seua alta com a tal, i la dels usuaris autoritzats per a accedir a Agrored incloent-hi les dades que indique la conselleria; hauran de firmar-se les credencials, tant la corresponent a l'entitat, com la de l'usuari individual, que se'ls facilitarà per part de la conselleria. L'entitat es compromet a mantindre actualitzades les altes d'usuari, i sol·licitarà en el termini màxim de 15 dies, la baixa d'aquells que ja no utilitzen l'aplicació.  
  
b) Omplir els croquis que es necessiten a través de la utilitat croquis-web inclosa en AGRORED.  
c) Revisió i, si és el cas, rectificació, de les dades gravades en AGRORED amb caràcter previ al registre d'estos a l'efecte de procurar el compliment íntegre i correcte de tots els camps consignats en els models normalitzats de la sol·licitud i l'acompanyament dels models requerits. En conseqüència, l'entitat que subscriu el present conveni procurarà en tot moment gravar i registrar les declaracions i sol·licituds de forma correcta i completa. En relació amb el que preveu la lletra e) del primer punt de la present clàusula, la conselleria posarà a disposició de l'entitat l'accés telemàtic al Registre d'Entrada.  
  
  
Sèptima. Protecció de dades de caràcter personal  
Totes les dades hauran de tractar-se amb absoluta confidencialitat, i, respecte a les dades de caràcter personal incorporades a les declaracions o sol·licituds i a la documentació aportada pel sol·licitant, haurà de complir-se el que preveu la Llei Orgànica 15/1999, de 13 de desembre, de Protecció de Dades de Caràcter Personal, així com el Reial Decret 1720/2007 de 21 de desembre, pel qual s'aprova el seu reglament de desplegament.  
  
Octava. Seguiment del conveni i resolució d'incidències  
A fi d'articular el seguiment de les mesures previstes en el present conveni, es crea una comissió de seguiment paritària integrada pels següents titulars d'òrgans de la conselleria competent en matèria d'agricultura o persones en les quals deleguen: direcció general competent en matèria de producció agrària i un representant designat per l'entitat que subscriu el conveni.  
Esta comissió emetrà els informes relatius a l'execució i la comprovació del compliment del que establix este conveni.  
També haurà de resoldre les qüestions que pogueren plantejar-se sobre la interpretació de les clàusules del present conveni.  
  
Novena. Naturalesa i jurisdicció  
El present conveni té naturalesa administrativa, d'acord amb el que preveuen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les qüestions litigioses a què puga donar lloc la interpretació i el compliment del present conveni que no hagen pogut ser resoltes en el si de la comissió de seguiment, seran de coneixement i competència de l'orde jurisdiccional del contenciós administratiu, de conformitat amb el que establix la Llei 29/1998, de 13 de juliol, reguladora de la jurisdicció contenciosa administrativa.  
I perquè conste als efectes oportuns, i com a prova de conformitat, firmen els compareixents el present document, en tres exemplars i a un sol efecte, al lloc i en la data abans indicats.  
  
El conseller de Presidència i Agricultura, Pesca, Alimentació i Aigua: ...  
El representant de l'entitat: ...  
  
  
  
Annex al conveni  
Especificacions tècniques per a la connexió AGRORED  
  
Requisits de maquinari  
Maquinari Requisits mínims Requisits recomanats  
CPU PC- Pentium III -IV PC- Pentium IV  
Memòria RAM (MB) 1024 2048  
Disc Dur lliure (MB) 100 200  
  
  
Requisits de programari  
Programari Requisits  
Sistema operatiu MS - Windows 2000/XP  
Navegador MS Explorer 7.0 o superior  
Visualitzador d'informes  
Connexió per a entitats col·laboradores. Amplada de banda  
Punt d'accés per a entitats col·laboradores  
  
  
  
  
  
  
  
  
  
Adreça d'accés a l'aplicació Acrobat Reader 6.0 o superior  
5 MB  
IP fixa i pública  
Una adreça d'IP fixa és una IP la qual és assignada per l'usuari, o bé donada pel proveïdor ISP en la primera connexió.  
Les Ip fixes actualment en el mercat d'accés a Internet tenen un cost addicional mensual. Estes IP són assignades per l'usuari després d'haver rebut la informació del proveïdor o bé assignades pel proveïdor en el moment de la primera connexió.  
Com a IP pública no s'acceptaran Ips compreses en els rangs següents:  
- 950.164.0.2 a 114.922.713.420  
€ 859.05.7.0. a 853.19.532.982  
€ 50.3.2.8. a 79.948.681.086  
€ 487.276.3.4. a 193.972.998.698  
https://agrintra.agp.gva.es/pta/inicio.html